[{"text_idx": "#000001", "text": "Entrepreneuriaid ifanc Aberystwyth yn llwyddo gyda busnes beicio mynydd"}, {"text_idx": "#000002", "text": "Mae dau o raddedigion diweddar Prifysgol Aberystwyth wedi defnyddio eu hangerdd dros feicio i lansio busnes twristiaeth sy\u2019n helpu beicwyr mynydd i gynllunio gwyliau beicio yn Nyffryn Dyfi ac Eryri."}, {"text_idx": "#000003", "text": "Mae Ride Dyfi, sef asiantaeth deithio Tom Lancaster, sy\u2019n 22 oed ac Emily Stratton sy\u2019n 25 oed, yn siop un stop i feicwyr mynydd ddod o hyd i lety addas gyda chyfleusterau i storio beiciau, llefydd i feicio, a phethau eraill i\u2019w gwneud o amgylch y cyrchfannau beicio mwyaf poblogaidd yng ngogledd orllewin Cymru."}, {"text_idx": "#000005", "text": "Wrth siarad am darddiad Ride Dyfi, dywedodd Tom: \u201cPan oedd ein teulu am ymweld a\u0302 Dyfi i fynd ar deithiau beicio, roedd bron yn amhosibl dod o hyd i lety gyda lle addas a diogel i storio beiciau, yn ogystal a\u0302 chyfleusterau defnyddiol eraill ar gyfer beiciau mynydd megis peiriant golchi beiciau, lle parcio a pheiriant golchi neu sychu."}, {"text_idx": "#000006", "text": "Gyda datblygiadau cyfleusterau beicio mynydd rhagorol yn yr ardal fel parc \u2018Dyfi Bike Park\u2019, Coed y Brenin a Nant yr Arian, mae ardal Dyfi\u2019n cael enw fel \u2018canolbwynt antur\u2019 answyddogol Ewrop. Mae beicwyr yn dod o bob cwr o\u2019r DU i ddarganfod beth rydyn ni\u2019n hoffi ei alw\u2019n \u2018gyfrinach fawr beicio mynydd!\u2019"}, {"text_idx": "#000007", "text": "Ar o\u0302l graddio o\u2019r brifysgol, roedd y ddau eisiau aros yn Aberystwyth a chael swyddi yn y diwydiant, gydag Emily yn rheolwr ym mharc \u2018Dyfi Bike Park\u2019 a Tom yn swyddog gweithredol gwerthu, marchnata a digwyddiadau ar gyfer Atherton Bikes. Roedd y ddau yn sylweddoli bod ganddyn nhw wybodaeth dda am ardal Dyfi a phrofiad proffesiynol a phersonol o\u2019r diwydiant twristiaeth beiciau."}, {"text_idx": "#000010", "text": "Mae platfform ar-lein Ride Dyfi yn rhoi\u2019r gallu i berchnogion llety hysbysebu eu llefydd yn benodol ar gyfer beicwyr mynydd ac anturiaethwyr. Yn y cyfamser, mae\u2019r wefan yn caniata\u0301u i westeion archebu o\u2019u cartrefi a chanfod yr holl wybodaeth sydd ei hangen arnyn nhw ar gyfer eu taith ymlaen llaw."}]